Skautafélag Akureyrar varð í gærkvöld Íslandsmeistari karla í íshokkí. SA lagði Fjölni að velli í þriðja leik liðanna í úrslitaeinvíginu í Skautahöllinni á Akureyri.
Skautafélag Akureyrar var 2-0 yfir í einvíginu gegn Fjölni þegar kom að leiknum í Skautahöllinni á Akureyri í gær en Jóhann Leifsson kom SA yfir í fyrsta leikhluta. Staðan var 1-0 alveg þangað til Axel Orongan breytti stöðunni í 2-0 seint í þriðja leikhluta og Jóhann bætti svo við öðru marki í tómt mark gestanna og lokatölur 3-0. SA-ingar urðu þar með Íslandsmeistarar í 22. skipti en kvennalið félagsins varð Íslandsmeistari síðustu helgi.
Andri Már Mikaelsson, fyrirliði SA, hefur margoft orðið Íslandsmeistari og hann segir það bara verða skemmtilegra og skemmtilegra með hverjum titli.
Sagði Andri Már Mikaelsson, fyrirliði Íslandsmeistara SA eftir leikinn í gærkvöld.
Og nú rétt fyrir hádegið var dregið í riðla fyrir undankeppni HM kvenna í fótbolta sem fram fer í Ástralíu og á Nýja-Sjálandi 2023. Ísland dróst í C-riðil ásamt Evrópumeisturum Hollands sem er jafnframt silfurliðið frá HM 2019, en auk Íslands og Hollands eru Tékkland, Hvíta-Rússland og Kýpur í riðlinum. Undankeppnin hefst í september.
Höttur er komið úr fallsæti eftir leiki gærkvöldsins í úrvalsdeild karla í körfubolta. Höttur lagði Þór Akureyri en Njarðvík, sem tapaði fyrir Stjörnunni, er komið á botn deildarinnar. Njarðvíkingar, sem eru sautjánfaldir Íslandsmeistarar, eru með jafnmörg stig og Haukar og Höttur. Haukar lögðu Tindastól í gær og hafa nú unnið þrjá leiki í röð eftir að Sævaldur Bjarnason tók við þjálfun liðsins. Í síðasta leik gærkvöldsins vann Grindavík mikilvægan sigur á ÍR í baráttunni um sæti í úrslitakeppninni. Í kvöld lýkur 19. umferðinni með leikjum Keflavíkur og KR og Þórs Þorlákshafnar og Vals.
Valur og Fram mættust í afar mikilvægum leik upp á sæti í úrslitakeppni í úrvalsdeild karla í fótbolta í kvöld. Leikið var á Hlíðarenda og Valur hafði betur í æsispennandi leik, 26-24.
Og í dag ráðast úrslitin á Íslandsmótinu í skák. Hjörvar Steinn Grétarsson náði í gær hálfs vinnings forskoti á Jóhann Hjartarson en fari svo að allt verði jafnt eftir lokaumferðina sem hefst klukkan þrjú í dag verður teflt til þrautar á morgun og þá með skemmri umhugsunartíma.